MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om minimumssikkerhedskrav for tunneler i det transeuropæiske vejnet

2002/0309 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om minimumssikkerhedskrav for tunneler i det transeuropæiske vejnet

1- SAGSFORLØB

Forelæggelse af for Europa-Parlamentet og Rådet (dokument COM(2002) 769 endelig udg. - 2002/0309(COD)): // 30. december 2002

Udtalelse fra Det Europæiske Økonomiske og Sociale Udvalg: // 18. juni 2003

Udtalelse fra Europa-Parlamentet (førstebehandlingen): // 9. oktober 2003

Forelæggelse af det ændrede forslag: // 26. februar 2004

Vedtagelse af den fælles holdning: // 26. februar 2004

2- FORMÅLET MED KOMMISSIONENS FORSLAG

Kommissionen har i sin hvidbog om transportpolitikken [1] fremhævet, at der bør vedtages et EU-direktiv om harmonisering af minimumssikkerhedskrav for tunneller i det transeuropæiske vejnet, så der sikres et højt sikkerhedsniveau for brugerne.

[1] Kommissionens hvidbog af 12. september 2001: Den Europæiske transportpolitik frem til 2010 - De svære valg COM (2001) 370 endelig.

Den har i dette øjemed fremlagt ovennævnte forslag, der har til formål at indføre krav til organiseringen og den tekniske indretning af tunneller på over 500 m, der indgår i det transeuropæiske vejnet.

3- BEMÆKNINGER TIL DEN FÆLLES HOLDNING

Kommissionens ændringer, som foreslået i Kommissionens ændrede forslag af 26. februar 2004, der har til formål at indføje de fleste ændringsforslag, som Europa-Parlamentet vedtog under førstebehandlingen, indgår i den fælles holdning.

Den fælles holdning adskiller sig fra det ændrede forslag med hensyn til følgende væsentlige aspekter:

- Der blev oprindeligt foreslået en plan for gradvis sanering af de bestående tunneller med pligt til at bringe 10% af dem i overensstemmelse med direktivet i løbet af tre år, 50% i løbet af 6 år og 100% i løbet af 10 år. De mellemliggende frister anføres ikke i den fælles holdning, idet ansvaret for overholdelsen af dem overlades til medlemsstaterne. Desuden indsættes der en bestemmelse i en ny artikel 15 om rapportering, hvorefter medlemsstaterne forelægger Kommissionen en saneringsplan for de bestående tunneller 30 måneder efter direktivets ikrafttrædelse. De underretter hver andet år Kommissionen om, hvor langt de er nået med gennemførelsen af planen. Kommissionen, der checker, om de foreslåede planer er realistiske og fordelt over hele tiårsperioden, kan acceptere denne strategi.

- Det foreslås i den fælles holdning, at der ved artikel 14 indføres en "forenklet" udvalgsprocedure, hvorefter medlemsstaterne efter en veldokumenteret ansøgning kan indrømmes en fravigelse fra direktivets krav i forbindelse med anvendelse af nyskabende teknik, der giver samme eller et højere beskyttelsesniveau. Denne forenklede procedure, der skal gøre det lettere at undersøge eventuelle fravigelser, kan accepteres, hvis den kun gælder, hvis hverken Kommissionen eller en medlemsstat fremsætter bemærkninger.

- Der indføjes ved en nye artikel 15 om rapportering en bestemmelse om, at medlemsstaterne regelmæssigt skal indsende rapport om, hvor langt de er nået med direktivets gennemførelse, og hvor effektivt direktivet har været i forbindelse med ulykker, der eventuelt er hændt. Denne nye artikel kan accepteres.

4- KONKLUSIONER

Efter Kommissionens opfattelse er den fælles holdning, som blev vedtaget med enstemmighed den 26. februar 2004, i overensstemmelse med både mål og ånd i forslaget. Kommissionen kan derfor godkende den.

Både bogstav og ånd i en stor del af de ændringsforslag, som Europa-Parlamentet har vedtaget under førstebehandlingen, afspejles i den fælles holdning. Der er således tale om en høj grad af overensstemmelse mellem Rådet, Parlamentet og Kommissionen vedrørende de væsentlige aspekter af forslaget.

Kommissionen opfordrer derfor Europa-Parlamentet til at godkende den fælles holdning. Der venter ingeniørerne et langsigtet arbejde med at bringe tunnellerne i overensstemmelse med det kommende direktivs krav, og det er vigtigt, at dette arbejde kan komme hurtigt i gang.